ΓΡΑΠΤΗ ΕΡΩΤΗΣΗ E-3935/98

υποβολή: Carlos Robles Piquer (PPE) προς το Συμβούλιο

(4 Ιανουαρίου 1999)

Θέμα: Φυλάκιση τριών κουβανών δημοσιογράφων

Η Παναμερικανική Ένωση Τύπου που συνήλθε στην Punta del Este (Ουρουγουάη), ζήτησε από την κουβανική κυβέρνηση να αναθεωρήσει τις ποινές που επιβλήθηκαν σε τρεις κουβανούς δημοσιογράφους, τους κ. Bernardo ARÉVALO PADRÓN, Lorenzo PAEZ NÚÑEZ και Carlos RECIO MARTÍNEZ, οι οποίοι είχαν καταδικαστεί αντιστοίχως σε έξι, ενάμισι και ένα έτος φυλάκισης.

Η ΠΕΤ υπογράμμισε εκ νέου ότι εξακολουθούν να ισχύουν, βάσει του κουβανικού ποινικού κώδικα, ορισμένες κατηγορίες αδικημάτων όπως είναι η "ψευδής πληροφόρηση", ή η "οιασδήποτε άλλης μορφής αδικημάτων δια του τύπου" βάσει των οποίων καταστρατηγείται η ελευθερία ενημέρωσης σε μια χώρα στην οποία, επιπλέον, το κράτος είναι ο μοναδικός ιδιοκτήτης όλων των μέσων μαζικής ενημέρωσης.

Τι σκοπεύει να πράξει το Συμβούλιο προκειμένου να συνεργαστεί για την αναθεώρηση και, ει δυνατόν, την ακύρωση των εν λόγω ποινών, καθώς και για την προώθηση της ελευθερίας ενημέρωσης στην Κούβα;

ΑΠΑΝΤΗΣΗ

(26 Απριλίου 1999)

Η Ευρωπαϊκή Ένωση υιοθέτησε κοινή θέση έναντι της Κούβας στις 2 Δεκεμβρίου 1996. Κύριος στόχος της ΕΕ παραμένει η ενθάρρυνση και διευκόλυνση μιας διαδικασίας ειρηνικής μετάβασης προς τη δημοκρατική πολυφωνία και τον σεβασμό των δικαιωμάτων του ανθρώπου και των θεμελιωδών ελευθεριών.

Τον Ιούνιο του 1998, η ΕΕ και τα Κράτη ΑΚΕ συμφώνησαν να δεχθούν την Κούβα ως παρατηρητή στις διαπραγματεύσεις για την ανανέωση της Σύμβασης του Λομέ. Στο πλαίσιο αυτό, η ΕΕ υπενθύμισε στην Κούβα τις αυστηρές απαιτήσεις όσον αφορά τα ανθρώπινα δικαιώματα, οι οποίες θα συνδυασθούν με το ενδεχόμενο προσχώρησης σε μια νέα συμφωνία.

Το 1998, η ΕΕ ανέλαβε αρκετά διαβήματα προς τις κουβανικές αρχές, επιδιώκοντας κυρίως την απελευθέρωση των διαφωνούντων.

Κατά την τελευταία αξιολόγηση της κοινής θέσης στις 7 Δεκεμβρίου 1998, το Συμβούλιο διαπίστωσε ότι, κατά το τελευταίο εξάμηνο, η ΕΕ ενέτεινε τον διάλογο με τις κουβανικές αρχές, ιδίως όσον αφορά τα ανθρώπινα δικαιώματα. Το Συμβούλιο επανέλαβε ότι στόχος της ΕΕ όσον αφορά την Κούβα, παραμένει η ενθάρρυνση μιας διαδικασίας ειρηνικής μετάβασης προς την πλουραλιστική δημοκρατία, το σεβασμό των δικαιωμάτων του ανθρώπου και των θεμελιωδών ελευθεριών.

Το Συμβούλιο γνωρίζει ότι ο κ. Arévalo Padrón, διευθυντής του ανεξάρτητου πρακτορείου τύπου "Línea Sur Press", φυλακίστηκε τον Νοέμβριο 1997. Ο κ. Paez Núñez, πρόεδρος της ένωσης "José de la Luz y Caballero", συνελήφθη τον Ιούλιο 1997. Όσον αφορά τον κ. Recio Martinez, δημοσιογράφο του ανεξάρτητου πρακτορείου τύπου "Cuba Press", ο οποίος φυλακίστηκε τον Σεπτέμβριο 1997, αφέθηκε πρόσφατα ελεύθερος, σύμφωνα με πληροφορίες που διαθέτει το Συμβούλιο.

Το Συμβούλιο θα τηρεί ενήμερο το Κοινοβούλιο σχετικά με την εξέλιξη αυτού του θέματος και θα συνεχίσει να ασκεί πίεση στις κουβανικές αρχές ώστε να είναι πλήρως σεβαστά τα ανθρώπινα δικαιώματα και η ελευθερία ενημέρωσης.

Συμπερασματικά, το Συμβούλιο επιθυμεί να επισημάνει στον αξιότιμο κύριο Βουλευτή ότι παρακολουθεί με ανησυχία τις διώξεις που διαπράχθησαν τους τελευταίους μήνες στην Κούβα, έναντι των δημοσιογράφων του ανεξάρτητου τύπου. Είναι πολύ γνωστές οι προαναφερθείσες περιπτώσεις των τριών δημοσιογράφων, αλλά δεν πρέπει να αποσιωπείται και η περίπτωση του κυρίου Joel Diaz, ο οποίος στερείται την ελευθερία του, επειδή άσκησε το δικαίωμά του σε ελευθερία ενημέρωσης.